หุ้นยุโรปปิดร่วง วิตก Brexit กระทบเศรษฐกิจ-การเมืองอังกฤษ
ตลาดหุ้นยุโรปปิดร่วงลงเมื่อคืนนี้ (27 มิ.ย.) โดยได้รับแรงกดดันจากความวิตกกังวลเกี่ยวกับผลกระทบทั้งทางด้านเศรษฐกิจและการเมืองในอังกฤษ หลังจากที่อังกฤษลงประชามติแยกตัวออกจากสหภาพยุโรป (Brexit)
28 มิ.ย. 2559

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 4.1% ปิด (27 มิ.ย.) ที่ 308.75 จุด ซึ่งเป็นระดับปิดต่ำสุดนับตั้งแต่กลางเดือนก.พ.ปีนี้, ดัชนี CAC-40 ตลาดหุ้นฝรั่งเศสปิดที่ 3,984.72 จุด ลดลง 122.01 จุด หรือ -2.97%, ดัชนี DAX ตลาดหุ้นเยอรมันปิดที่ 9,268.66 จุด ร่วงลง 288.50 จุด หรือ -3.02% และดัชนี FTSE 100 ตลาดหุ้นลอนดอนปิดที่ 5,982.20 จุด ลดลง 156.49 จุด หรือ -2.55%
ตลาดหุ้นยุโรปร่วงลงตั้งแต่เปิดทำการ แม้ว่านายจอร์จ ออสบอร์น รัฐมนตรีคลังอังกฤษได้พยายามลดแรงตึงเครียดในตลาดเมื่อวานนี้ ด้วยการแถลงว่า เศรษฐกิจอังกฤษยังคงแข็งแกร่งและสามารถรับมือกับผลกระทบจาก Brexit ได้ก็ตาม
ความวิตกกังวลเกี่ยวกับ Brexit ส่งผลให้สถาบันจัดอันดับความน่าเชื่อถือรายใหญ่ได้พากันลดอันดับเครดิตของอังกฤษ โดย S&amp;P ประกาศลดอันดับความน่าเชื่อถือของอังกฤษลง 2 ขั้น สู่ระดับ “AA” จากระดับ “AAA” พร้อมกับเตือนว่า อังกฤษอาจถูกปรับลดอันดับความน่าเชื่อถือลงอีก หลังจากที่มีการลงประชามติแยกตัวจากสหภาพยุโรปในสัปดาห์ที่ผ่านมา ขณะที่ฟิทช์ เรทติ้งส์ ได้ปรับลดอันดับความน่าเชื่อถือของอังกฤษลงสู่ระดับ “AA” จากระดับ “AA+” พร้อมเตือนว่า อังกฤษอาจถูกปรับลดอันดับความน่าเชื่อถือลงอีก เนื่องจากผลพวงของ Brexit
หุ้นกลุ่มธนาคารร่วงลงอย่างหนัก โดยหุ้นแบงก์ ออฟ สก็อตแลนด์ ร่วงลง 15% หุ้นบาร์เคลย์ส ดิ่งลง 17% หุ้นลอยด์ แบงกิง ร่วงลง 10% หุ้นเครดิต สวิส ร่วงลง 9.2% หุ้นดอยช์ แบงก์ ดิ่งลง 6.2% และหุ้นโซซิเอเต เจนเนอราล (ซอคเจน) ปรับตัวลง 8.4%